Folketing
2008-01-25

Moderen og faderen skal selv bestemme, hvorvidt de ønsker at fordele faderens barselsuger imellem sig. Og når man tager 12 ugers barsel fra familien, hvis faderen ikke tager de 12 ugers barselorlov, medfører det en uholdbar tvang i forbindelse med ting, som vi i Folketinget ikke skal blande os i. Det vil tværtimod blot medføre en forringelse af barselorloven, og det kan vi i Dansk Folkeparti ikke gå ind for. Politikerne skal generelt blande sig mindst muligt i, hvordan familierne indretter sig, og derfor naturligvis også mindst muligt i, hvordan barselorloven skal fordeles. Vi mener, det fuldt og helt er op til forældrene selv at bestemme, hvad der er bedst for den enkelte familie med hensyn til at indrette sig under barselorloven. Dansk Folkeparti er derfor modstandere af det stillede beslutningsforslag.